Gareth Thomas sê hy is MIV-positief | Netwerk24
Die voormalige Rooi Drake-kaptein Gareth Thomas.Foto: Getty Images
Gareth Thomas, voormalige rugbykaptein van Wallis en die Britse en Ierse Leeus, het aan die BBC gesê hy is MIV-positief.
In 'n dokumentêr wat vandeesweek uitgesaai is, het die 45-jarige gesê toe hy in 2018 die nuus verneem, het almal na aan hom gedink die dood klop aan sy deur. Hy het in 2009 die eerste keer in die openbaar gesê hy is gay.
"Toe ek die eerste keer gehoor het ek moet met MIV lewe, was die meeste mense se eerste reaksie: jy gaan dood. 'n Mens kan nie iemand kwalik neem vir so 'n reaksie nie. Daar is baie oningeligte mense wat nie oor al die inligting beskik nie."
Volgens Thomas het sy siektetoestand bitter min uitwerking op sy daaglikse bestaan. Danksy gevorderde medisyne neem hy 'n enkele pil per dag en laat elke ses maande bloedtoetse doen.
Thomas het sy toetsdebuut vir Wallis in 1995 gemaak en het uiteindelik die Rooi Drake 100 keer verteenwoordig. Hy het in drie toetse vir die Leeus gespeel.